Բերնադեթ Միհեն

**Բերնադեթ Մ. Միհեն** (, ), ամերիկացի դիվանագետ։ ԱՄՆ դեսպան Չիլիում (2022-2025)։ Նշանակվել է Վիքիմեդիա Հիմնադրամի գլխավոր գործադիր տնօրեն և պաշտոնը կստանձնի 2026 թվականին՝ փոխարինելով Մարիանա Իսկանդերին։ Օբամա Հիմնադրամում եղել է գլոբալ ծրագրերի գործադիր փոխնախագահ։ Օբամայի վարչակազմում ծառայել է նաև որպես ԱՄՆ Ազգային անվտանգության խորհրդի խոսնակ, ավելի քան մեկ տասնամյակ ԱՄՆ Պետական դեպարտամենտում եղել է արտաքին ծառայության աշխատակից։

## Կենսագրություն
Միհենը ծնվել է Բրոնքսում, մեծացել է Փլեզընթվիլում, Նյու Յորք։ Ավարտել է Սոմերսի Քենեդիի անվան կաթոլիկ ավագ դպրոցը, Բոստոնի քոլեջից ստացել է քաղաքագիտության բակալավրի աստիճան։ Ավարտելուց հետո աշխատել է Ուոլ Սթրիթում, սկզբում JPMorgan Chase-ում, ապա՝ Lehman Brothers-ում։ Ավելի ուշ միացել է Միացյալ Նահանգների արտաքին ծառայությանը։

2004 թվականին միացել է ԱՄՆ Պետական դեպարտամենտին որպես Արտաքին ծառայության աշխատակից և իր կարիերան սկսել է Բոգոտայի ԱՄՆ դեսպանատանը՝ որպես հյուպատոսական աշխատակից։ Ողջ է մնացել 2006 թվականի ապրիլին Բոգոտայում զինված անձանց կողմից կատարված առևանգումից և ֆիզիկական հարձակումից։ Հանցագործներից երկուսը ձերբակալվել և դատապարտվել են տասը տարվա ազատազրկման, մինչդեռ երկու հանցագործներ երբեք չեն հայտնաբերվել։

Երկու տարի Կոլումբիայում աշխատելուց հետո կամավոր մեկնել է Իրաք։ 2006-2007 թվականներին աշխատել է Բաղդադի ԱՄՆ դեսպանատանը որպես հյուպատոսական պաշտոնյա, իսկ մի քանի ամիս՝ որպես դեսպան Զալմայ Խալիլզադի հատուկ օգնական։

2007 թվականի սեպտեմբերին հեռացել է Իրաքից՝ Վիրջինիա նահանգի Պետդեպարտամենտի Արտաքին ծառայության ինստիտուտում արաբերեն սովորելու համար՝ պատրաստվելով իր հաջորդ աշխատանքին որպես Արաբական Միացյալ Էմիրություններում գտնվող ԱՄՆ գլխավոր հյուպատոսության հասարակայնության հետ կապերի պատասխանատու։

2010 թվականին վերադարձել է Վաշինգտոն՝ Պետդեպարտամենտում աշխատելու որպես ուղեկցող աշխատակից՝ համակարգելով և ապահովելով արտաքին գործերի նախարարի արտասահմանյան այցերի կազմակերպումն ու իրականացումը։ 2012 թվականին նշանակվել է Սպիտակ տան Ազգային անվտանգության խորհրդի անդամ, 2014 թվականին դարձել է Ազգային անվտանգության խորհրդի խոսնակ։

2015 թվականին թողել է Ազգային անվտանգության խորհուրդը՝ Էդմունդ Ա. Ուոլշի անվան արտաքին ծառայության դպրոցի Ջորջթաունի համալսարանի Դիվանագիտության ուսումնասիրության ինստիտուտի դոցենտ և Պետդեպարտամենտի մշտական գիտաշխատող դառնալու համար։ Կրկին վերադարձել է աշխատանքի Ազգային անվտանգության խորհրդում՝ վերահսկելու նախագահ Օբամայի պատմական այցի պլանավորումը Հավանա, Կուբա։ Նյու Յորք Թայմսի տվյալներով՝ այս պաշտոնում նրա նշանակումը վկայել է, թե որքան մեծ նշանակություն է նախագահ Օբաման տվել այդ այցին, ինչպես նաև ընդգծել է այցի կազմակերպման բարդ բնույթը։ Այնուհետև մինչև 2017 թվականի հունվարը Սպիտակ տանը եղել է նախագահ Օբամայի ավագ խորհրդական։

2017 թվականի փետրվարին հեռացել է արտաքին ծառայությունից՝ Օբամա հիմնադրամում աշխատանքի անցնելով որպես գլխավոր միջազգային պաշտոնյա։ Այս պաշտոնում պատասխանատու է եղել Օբամա հիմնադրամի բոլոր միջազգային ծրագրերի մշակման և վերահսկման համար, ներառյալ Օբամա հիմնադրամի կրթաթոշակառուները, «Առաջնորդներ Աֆրիկայում» ծրագիրը, «Առաջնորդներ Ասիա-Խաղաղօվկիանոսյան տարածաշրջանի» ծրագիրը և «Առաջնորդներ Եվրոպա» ծրագիրը։ Նա ի վերջո դարձել է գլոբալ ծրագրերի գործադիր փոխնախագահ և հիմնադրամի գործադիր կոմիտեի անդամ։

Եղել է Ջորջթաունի համալսարանի Ուոլշի անվան Արտաքին ծառայության դպրոցի կազմում գործող Դիվանագիտության ուսումնասիրությունների ինստիտուտի խորհրդատվական խորհրդի անդամ։

### ԱՄՆ դեսպան Չիլիում
մինի|2022 թվականին Միհենի՝ Չիլիում ԱՄՆ դեսպանի երդմնակալության արարողության ժամանակ
2021 թվականի հուլիսի 9-ին նախագահ Ջո Բայդենը Միհենին առաջադրել է Չիլիում ԱՄՆ հաջորդ դեսպանի պաշտոնում։ Նրա նշանակման վերաբերյալ լսումները տեղի են ունեցել Սենատի արտաքին հարաբերությունների հանձնաժողովում 2022 թվականի մարտի 15-ին։ Հանձնաժողովը հաստատել է Միհենի թեկնածությունը 2022 թվականի մայիսի 18-ին։ 2022 թվականի հուլիսի 20-ին Միացյալ Նահանգների Սենատը հաստատել է նրա թեկնածությունը 51-44 ձայների հարաբերակցությամբ։

Որպես դեսպան՝ Միհաենը հայտնի էր սոցիալական ցանցերում մեծ թվով հետևորդներով և չիլիացիների շրջանում ժողովրդականությամբ։ Նա հայտնվել է Չիլիի ամենահեղինակավոր թերթի՝ «El Mercurio»-ի առաջին էջում՝ երբ ԱՄՆ-ի և Չիլիի հատուկ նշանակության ուժերի հետ համատեղ «Southern Star» բազմազգ համատեղ զորավարժությունների շրջանակներում կատարած թռիչքի ժամանակ։

Գովեստի է արժանացել բազմաթիվ առևտրային և կանոնակարգային հաջողությունների համար, մասնավորապես, երբ ավելի քան տասը տարի ԱՄՆ Սենատում քննարկման առարկա ԱՄՆ-Չիլի երկկողմ հարկային համաձայնագիրն ընդունվել է և՛ ԱՄՆ-ում, և՛ Չիլիում, ինչպես նաև Google-ի՝ Հումբոլդտ մալուխի գլխավոր ներդրող դառնալու մասին հայտարարության համար․ այդ մալուխը առաջին ստորջրյա կապն է, որը միացնում է Հարավային Ամերիկան Ասիա-Խաղաղօվկիանոսյան տարածաշրջանի հետ, նաև ԱՄՆ-Չիլի ազատ առևտրի համաձայնագրին կից հավելյալ նամակի բանակցման համար, որով պաշտպանվում է ԱՄՆ-ի կաթնամթերքի և մսամթերքի արտահանման շուկայի հասանելիությունը՝ ընդհանուր օգտագործվող անվանումների կիրառմամբ։

Միհենի պաշտոնավարման ընթացքում ԱՄՆ հանքարդյունաբերական ընկերությունները նույնպես հայտարարեցլ են զգալի ընդլայնման մասին, այդ թվում՝ Freeport-McMoran-ի կողմից պղնձի արդյունահանման ոլորտում կատարված 7.5 միլիարդ դոլարի ներդրման և Albemarle-ի կողմից լիթիումի արդյունահանման և վերամշակման ընդլայնման մասին։

Դոնալդ Թրամփի նախագահ ընտրվելուց հետո Միհենը, հետևելով երկու կուսակցությունների քաղաքական նշանակմամբ դեսպանների ընդունված ավանդույթին, ներկայացրել է իր հրաժարականը։

### Հետդիվանագիտական կարիերա
2025 թվականի դեկտեմբերի 9-ին Միհենը նշանակվել է Վիքիմեդիա հիմնադրամի գործադիր տնօրեն․ պաշտոնը կստանձնի 2026 թվականի հունվարի 20-ին։

## Անձնական կյանք
Ամուսնացած է Էվան Սաբինո Մեդեյրոսի հետ, ով Ջորջթաունի համալսարանի Ուոլշի արտաքին ծառայության դպրոցի ասիական ուսումնասիրությունների Պեններ ընտանիքի ամբիոնի վարիչն է։ Օբամայի վարչակազմում Ազգային անվտանգության խորհրդում Մեդեյրոսը զբաղեցրել է բարձր պաշտոններ, այդ թվում՝ նախագահի հատուկ օգնականի և Ասիայի գծով ավագ տնօրենի պաշտոններ։

## Ծանոթագրություններ

Կատեգորիա:ԱՄՆ-ի կին քաղաքական գործիչներ
Կատեգորիա:Ամերիկացի կին դիվանագետներ